23 dage. Så lang tid har brugerne af Solbjerg Vandværk i Rebild Kommune været nødsaget til at koge deres vand. I slutningen af juni blev der nemlig fundet forhøjede værdier af coliforme bakterier i vandet. Nu er der imidlertid godt nyt til brugerne. De behøver ikke længere at tænde komfuret og koge vandet, når de skal bruge vandet fra hanen. - Vi har fået svar på prøverne i dag, og de ser fine ud. Jeg har snakket med kommunen, og vi har her til morgen ophævet påbuddet om, at man skal koge vandet, siger Søren Skaarup, der er formand for Solbjerg Vandværk. Der har været sat et større arbejde i gang for at finde kilden til de forhøjede værdier af coliforme bakterier. - Vi har gjort alt sammen med vandværket for at finde ud af, hvad kilden var. Når man konstaterer forurening, så bliver et kæmpe apparat sat i gang for at finde kilden, lød det for en uge siden fra centerchef for natur og miljø i Rebild Kommune, Tove Nyegaard. Trods det store detektivarbejde vides det endnu ikke, hvorfor værdierne blev for høje.

Opsummering:
Påbuddet ophæves.